බුදු මැදුරක් උපයෝගී කොට දීර්ඝ කාලයක් තිස්සේ සිය නිවසට හොරෙන් විදුලිය ලබාගත් තැනැත්තෙකු අල්ලා ගැනීමට ලංකා විදුලිබල මණ්ඩලයේ මධ්‍යම පළාත් බලශක්ති කළමනාකරණ ශාඛාවේ වැටලීම් අංශය සමත් වෙයි.මහනුවර වත්තේගම ඇල්කඩුව ප්‍රදේශයේ දී මේ වැටලීම සිදුකර ඇති අතර, සැකකරු ඉතා සූක්‍ෂම ලෙස මේ වංචනික ක්‍රියාව සිදුකොට ඇත්තේ නගර සභාව මඟින් පොදුවේ විදුලිය ලබාදෙන විදුලි කණුවක් තෝරා ඊට සමීපව බුදුකුටිය සවිකර ඒ හරහා වංචනික ලෙස බුදුකුටියටත්, බුදුකුටිය හරහා සිය නිවසටත් විදුලිය ලබා ගනිමිනි.වැටලීමේ අංශයේ නිලධාරීන් වංචනික පුද්ගලයා කොටුකර ගන්නා අවස්ථාවේ එහි සම්බන්ධතාව විසන්ධිකොට දමා කිසිවක් සිදු නොවූ අයුරක් පෙන්නුම් කළ හෙතෙම, තමන් උදේ හවා දෙවියන් බුදුන් අදහන ධාර්මික දිවි පෙවෙතක් ගතකරන අයකු හෙයින් මෙවන් වංචනික ක්‍රියා කිසිවක් නොකරන්නේ යැයි පවසා ඇත.වංචනික ක්‍රියාව සනාතවූ පසු සැකකරුට එසැණින් ම රුපියල් පන්දහසක දඩයක් නියම කොට තිබේ.